**OKTOBER**

***Gråvejr***

Vejen gennem skoven

hvælver et gyldent rum.

Løvet, der visner og falder,

giver sit solskin tilbage.

Uden suk, uden klage

segner mod jorden somren,

glødende, sorgfuld, stum.

Hastigt mørkner lyset,

dagen står kun på klem.

Henover fjorden slæber

byger og regntunge vinde.

Op mod hver svindende lysning

stirrer bølgere blinde.

Blishøns piber bag sivets

dæmrende, rødlige bræm.

Ud over vandet luder

endnu et lys af løv,

endnu krummer sig livet

ulmende under hælen.

Nærmere bøjer sig natten,

blæser sit mørke mod sjælen,

tættere sværmer om jorden

skumringens dirrende støv.

*Otto Gelsted*

***Solskin***

Hvide dampe stiger

op mod en solet sky.

Vårblå iler fjorden,

blå er engenes damme.

Vårligt blomstrer bellis

under bakkernes kamme.

Sådan finder forsinket

hjertet sit forår påny.

Fiskeren kommer med havtorsk.

Sønnen har skudt en and.

Pigen hænger sin hyben-

kæde om halsen på lammet.

Søen strømmer mod stranden,

gyldenrød, silkeflammet.

Skyer som hvide støtter

står i det spejlende vand.

Over de mørknede brinker

lyser solfaldet gult.

Aftnen er som en længe

efterglemt sommertime.

Flimrende spiller i fjorden

stjernernes fiskestime.

Ligger så stor en lykke

endnu i mørket skjult?

*Otto Gelsted*